ปิดเทอม... หาค่าเทอมกันเถอะ
เมื่อเข้าสู่เดือน มี.ค.เมื่อไหร่จะถือเป็นสวรรค์สำหรับชีวิตวัยเรียนก็ว่าได้ เพราะอะไรนะหรือ...ก็เพราะว่าเดือนนี้คือเดือนแห่งการปิดเทอมใหญ่นั่นเอง
13 มี.ค. 2562

เรื่อง กัลย์ทิชา นับทอง
เมื่อเข้าสู่เดือน มี.ค.เมื่อไหร่จะถือเป็นสวรรค์สำหรับชีวิตวัยเรียนก็ว่าได้ เพราะอะไรนะหรือ...ก็เพราะว่าเดือนนี้คือเดือนแห่งการปิดเทอมใหญ่นั่นเอง
เด็กๆ หลายคนต่างก็รอคอยช่วงนี้กันเเทบทั้งนั้น เพราะอย่างที่บอกว่าปิดเทอมใหญ่นั้นคือระยะเวลาปิดเทอมที่ค่อนข้างยาวนานกว่าปกติ ซึ่งการปิดเทอมจะกินระยะเวลาประมาณ 1 เดือนหรือมากกว่านั้น
ระยะเวลา 1 เดือนที่ไม่ต้องไปโรงเรียน... 1 เดือนที่จะทำอะไรก็ได้ แบบนี้จึงสวรรค์ใช่ไหมล่ะ แต่เดี๋ยวก่อนเด็กน้อยทั้งหลาย ถึงเเม้เราจะมีเวลาเพิ่มขึ้น เพราะเราไม่ต้องเรียนหนังสือหรือทำกิจกรรมที่โรงเรียน ได้หยุดสบายๆ อยู่บ้าน
แต่...รู้หรือไม่ ใน 1 เดือนที่เราปิดเทอมใหญ่ มีเด็กหลายๆ คนใช้โอกาสนี้ในการเเปรเปลี่ยนให้มันเป็นมูลค่าขึ้นมา ทั้งค่าเทอม ค่าขนม ค่าน้ำ ค่าไฟ ค่าใช้จ่ายอีกจิปาถะนั้นเอง
อีกทั้งการทำงานพาร์ตไทม์ในช่วงปิดเทอมยังเป็นการฝึกฝนตนเองให้มีความรับผิดชอบ เเละเตรียมพร้อมในการก้าวสู่การเป็นผู้ใหญ่ที่มีศักยภาพในวันข้างหน้า วันนี้มันนี่ทิปส์จะมาไขข้อข้องใจ พร้อมแนะนำการสร้างรายได้ฉบับปิดเทอม เพื่อให้น้องๆ นักเรียนนักศึกษาได้ลองนำไปสร้างรายได้กัน
แล้วจะผิดกฎหมายแรงงานเด็กหรือไม่...
จากกฎหมายแรงงานของกระทรวงเเรงงาน นักเรียนนักศึกษาจะทำงานได้ต้องมีอายุตั้งแต่ 15 ปีขึ้นไป แต่นายจ้างจะต้องแจ้งการทำงานต่อสำนักงานสวัสดิการและคุ้มครองแรงงาน กรมสวัสดิการและคุ้มครองแรงงาน แต่หากอายุตั้งแต่ 18 ปีขึ้นไป ก็สามารถสมัครทำงานได้เลย
และระหว่างทำงานต้องแต่งกายด้วยชุดเครื่องแบบนักเรียน นักศึกษา หรือแบบฟอร์มที่มีสัญลักษณ์แสดงว่าเป็นนักเรียน นักศึกษาหรือหากเป็นแบบฟอร์มที่นายจ้างจัดให้ก็ต้องมีสัญลักษณ์แสดงว่าเป็นนักเรียนนักศึกษาเช่นกัน
ห้ามทำงานในสถานที่เล่นการพนัน โรงฆ่าสัตว์ สถานเต้นรำ ร้านอาหารที่มีการจำหน่ายแอลกอฮอล์ เป็นต้น ลักษณะงานส่วนใหญ่เป็นงานขายสินค้า และบริการลูกค้า งานร้านอาหาร ห้างสรรพสินค้า ร้านสะดวกซื้อ และงานคลังสินค้า เป็นงานที่มีความปลอดภัยและไม่เสี่ยงอันตราย ซึ่งเป็นไปตามประกาศคณะกรรมการค่าจ้าง เรื่อง อัตราค่าจ้างรายชั่วโมง สำหรับนักเรียน นิสิต และนักศึกษา
สำหรับอัตราค่าจ้างที่นักเรียนนักศึกษา จะได้รับไม่ต่ำกว่าชั่วโมงละ 40 บาท ระยะเวลาทำงานคือ
1) เปิดภาคเรียนปกติ : วันเรียนปกติไม่เกินวันละ 4 ชั่วโมง วันหยุดเรียน วันหยุดประจำสัปดาห์ วันหยุดนักขัตฤกษ์ ไม่เกินวันละ 6 ชั่วโมง
2) ปิดภาคเรียน : ไม่เกินวันละ 7 ชั่วโมง
3) สัปดาห์ละไม่เกิน 36 ชั่วโมง
ส่วนจะทำงานอะไรนะหรือ...ตอบได้เลยว่างานหาได้ไม่ยาก เพราะปัจจุบันนี้หลายๆ บริษัท หลายๆ ออฟฟิศได้เปิดโอกาสให้นักเรียน นักศึกษาได้มีส่วนร่วมในการเข้ามาหาประสบการณ์การทำงานอย่างหลากหลายรูปแบบ
สำหรับข้อมูลต่างๆ เหล่านี้ เราสามารถหาได้จากโซเชียล รวมไปถึงเว็บไซต์หางาน
นั่นเอง งานที่น่าสนใจ ซึ่งเป็นการทำงานพาร์ตไทม์ในห้างสรรพสินค้าหรือร้านค้าต่างๆ แล้ว เช่น
- พนักงานแนะนำสินค้า
ขายสินค้าในห้างสรรพสินค้า ก็เป็นอีกทางเลือกที่นักเรียน นักศึกษานิยมกันในช่วงปิดภาคเรียน ซึ่งวิธีนี้นักเรียนนักศึกษาจะมีรายได้หรือค่าตอบแทนที่ค่อนข้างจัดเจนและแน่นอนตามอัตราค่าจ้างที่กฎหมายเเรงงานได้กำหนดไว้ ยกตัวอย่างเช่น.. ในช่วงปิดภาคเรียน เราไปสมัครทำงานพาร์ตไทม์ ร้านค้าเอ ทำงานชั่วโมงละ 40 บาท ทำงาน 7 ชั่วโมง/วัน เราจะได้เงินวันละ 280 บาท/วัน ทำได้ 36 ชั่วโมง/สัปดาห์ จะได้รับเงิน 1,440 บาท/สัปดาห์ ปิดเทอม 1 เดือน เราจะมีเงินถึง 5,760 บาท ซึ่งรายได้ส่วนนี้ ไม่นับรวมเงินพิเศษจากลูกค้าอีกด้วย
- เปลี่ยนความสามารถเป็นเงิน
เด็กที่มีความสามารถในการร้องเพลงเล่นดนตรี ก็อาจจะหารายได้จากการเปิดหมวกร้องเพลงตามสถานที่ท่องเที่ยว ตลาดนัดเปิดท้ายขายของ ซึ่งวิธีนี้ในส่วนของรายได้และค่าตอบแทนค่อนข้างไม่แน่นอน แต่ก็ถือว่าเป็นการสร้างรายได้ให้เด็กพร้อมฝึกปรือฝีมือไป ในตัว
- ทำขนม&amp;อาหาร
ส่วนเด็กที่รักและชอบในการทำขนม ในช่วงปิดเทอมก็อาจจะใช้เวลานี้ทำขนมขายสร้างรายได้เพื่อไว้ใช้ในช่วงเปิดเทอม ซึ่งจะเป็นการเพิ่มทักษะในการทำขนมและสร้างอาชีพให้แก่เขาอีกด้วย
- ขายของตลาดนัด
เด็กบางคนอาจจะใช้เวลาช่วงนี้สร้างรายได้ โดยการตระเวนขายของตามตลาดนัด ซึ่งถือเป็นวิธีการในการสร้างรายได้ ได้รู้จักบริหารจัดการการทำธุรกิจไปในตัว แถมยังได้มีการวางเเผนการเงินอีกด้วย
จะเห็นได้ว่าในช่วงปิดเทอมไม่ว่าปิดเทอมไหน หากเด็กต้องการที่จะสร้างรายได้ให้แก่ตัวเอง จากเวลาว่างที่เพิ่มขึ้น ก็สามารถที่สร้างรายได้พร้อมประสบการณ์และทักษะการทำงานให้กับตนเองได้
ซึ่งการเริ่มต้นในช่วงปิดเทอมก็ถือเป็นการฝึกฝนให้เราได้รู้จักสร้างรายได้ให้พอกพูนขึ้นในอนาคต ดังนั้นเด็กๆ ที่มีเวลาในช่วงนี้ ลองถามตัวเองดูว่า...อยากมีเงินเพิ่มในช่วงปิดเทอมหรือไม่...ถ้าตอบว่าใช่ ก็จงอย่ารอช้าที่จะสร้างความมั่งคั่งก่อนใคร